ΚΑΝΟΝΙΣΜΟΣ (ΕΚ) αριθ. 885/94 ΤΗΣ ΕΠΙΤΡΟΠΗΣ της 21ης Απριλίου 1994 περί της δωρεάν διανομής μήλων που αποσύρονται από την αγορά στην Αγία Πετρούπολη (Ρωσία) κατά τη διάρκεια της εμπορικής περιόδου 1993/94

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3511/93 του Συμβουλίου της 14ης Δεκεμβρίου 1993 σχετικά με δωρεάν διανομή, εκτός της Κοινότητας, οπωροκηπευτικών που αποσύρονται από την αγορά κατά τη διάρκεια της εμπορικής περιόδου 1993/1994 (1), και ιδίως το άρθρο 2 δεύτερο εδάφιο,

Εκτιμώντας:

ότι η κοινοτική συγκομιδή μήλων για την περίοδο 1993/94 είναι ιδιαίτερα άφθονη και ότι, συνεπώς, έχουν πραγματοποιηθεί σημαντικές αποσύρσεις από την αγορά κατ' εφαρμογή του κανονισμού (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (2), όπως τροποποιήθηκε τελευταία από τον κανονισμό (ΕΚ) αριθ. 3669/93 (3)-

ότι οι σοβαρές δυσκολίες εφοδιασμού που υφίστανται επί του παρόντος στην Αγία Πετρούπολη (Ρωσία) δικαιολογούν τη διάθεση, στις αρμόδιες τοπικές αρχές, των μήλων που αποσύρονται από την αγορά για να διανεμηθούν δωρεάν στην πόλη αυτή-

ότι στην περίπτωση δωρεάν διανομής μήλων που αποσύρονται από την αγορά, οι δαπάνες, συσκευασίας και μεταφοράς μπορούν να αναληφθούν κατ' εφαρμογή του κανονισμού (ΕΟΚ) αριθ. 2103/90 της Επιτροπής (4), που καθορίζουν του όρους αναλήψεως των δαπανών διαλογής και συσκευασίας που συνδέονται με τη δωρεάν διανομή μήλων και εσπεριδοειδών, του κανονισμού (ΕΟΚ) αριθ. 3587/86 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 2868/93 (6), όσον αφορά τους συντελεστές προσαρμογής που εφαρμόζονται στις τιμές αγοράς στον τομέα των οπωροκηπευτικών, και του κανονισμού (ΕΟΚ) αριθ. 2276/92 της Επιτροπής (7), με τον οποίο θεσπίζονται ορισμένοι λεπτομερείς κανόνες για την εφαρμογή του άρθρου 21 του κανονισμού (ΕΟΚ) αριθ. 1035/72-

ότι είναι σκόπιμο να υπενθυμιστεί ότι, εκτός του εδάφους των κρατών μελών, οι δαπάνες μεταφοράς των εν λόγω προϊόντων αναλαμβάνονται από τις φιλανθρωπικές οργανώσεις που προβαίνουν στις εν λόγω ενέργειες-

ότι η Επιτροπή πρέπει να τηρείται ενήμερη ως προς τις εργασίες διανομής των μήλων-

ότι οι διατάξεις του παρόντος κανονισμού πρέπει να εφαρμοστούν αμέσως-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Υπό τους όρους που προβλέπονται στο άρθρο 1 του κανονισμού (ΕΚ) αριθ. 3511/93, τα επιτραπέζια μήλα κοινοτικής καταγωγής που αποσύρονται από την αγορά σύμφωνα με τον κανονισμό (ΕΟΚ) αριθ. 1035/72, είναι δυνατόν, κατά τη διάρκεια της περιόδου 1993/94, να διατεθούν από τα κράτη μέλη στις αναγνωρισμένες φιλανθρωπικές οργανώσεις κατ' εφαρμογή του άρθρου 1 του κανονισμού (ΕΟΚ) αριθ. 2103/90, προκειμένου να διανεμηθούν στον πληθυσμό της Αγίας Πετρούπολης (Ρωσία).

Άρθρο 2

Οι διατάξεις του κανονισμού (ΕΟΚ) αριθ. 2103/90, του άρθρου 2 του κανονισμού (ΕΟΚ) αριθ. 3587/86 και του κανονισμού (ΕΟΚ) αριθ. 2276/92 εφαρμόζονται, εντός των ορίων του εδάφους των κρατών μελών, στις εργασίες δωρεάν διανομής που αναφέρονται στο άρθρο 1.

Άρθρο 3

Τα κράτη μέλη λαμβάνουν διαβεβαιώσεις εκ μέρους των αναγνωρισμένων φιλανθρωπικών οργανώσεων ότι τα προϊόντα παρέχονται δωρεάν σε οργανισμούς ή συλλογικούς φορείς προκειμένου να διανεμηθούν στους δικαιούχους.

Άρθρο 4

Τα κράτη μέλη ενημερώνουν την Επιτροπή το αργότερο στις 30 Ιουνίου 1994, επί των ποσοτήτων που έχουν διανεμηθεί βάσει του παρόντος κανονισμού.

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Απριλίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 320 της 22. 12. 1993, σ. 1.

(2) ΕΕ αριθ. L 118 της 20. 5. 1972, σ. 1.

(3) ΕΕ αριθ. L 338 της 31. 12. 1993, σ. 26.

(4) ΕΕ αριθ. L 191 της 24. 7. 1990, σ. 19.

(5) ΕΕ αριθ. L 334 της 27. 11. 1986, σ. 1.

(6) ΕΕ αριθ. L 262 της 21. 10. 1993, σ. 27.

(7) ΕΕ αριθ. L 220 της 5. 8. 1992, σ. 22.